ທ່ານ ນາງ ປານີ ຢາທໍ່ຕູ້ ປະທານສະພາແຫ່ງຊາດ ໄດ້ ຕ້ອນຮັບການເຂົ້າຢ້ຽມຂ່ຳນັບ ຂອງທ່ານ ນາງ ປາກຊູນຈາ (Prak Soon Ja) ສະມາຊິກສະພາແຫ່ງຊາດ ປະທານຄະນະມິດຕະພາບລັດຖະສະພາ ສ.ເກົາຫຼີ-ລາວ ໃນວັນທີ 24 ພຶດສະພາ ທີ່ສະພາແຫ່ງຊາດ. ໃນໂອກາດນີ້ ທ່ານ ນາງ ປານີ ຢາທໍ່ຕູ້ ກໍໄດ້ສະແດງຄວາມຕ້ອນຮັບ ແລະ ຊົມເຊີຍຕໍ່ທ່ານ ນາງ ປາກຊູນຈາ ພ້ອມດ້ວຍຄະນະ ທີ່ໄດ້ເດີນທາງມາຢ້ຽມຢາມ ແລະ ເຮັດວຽກຢູ່ ສປປ ລາວ
ໂດຍສະເພາະເຮັດວຽກຮ່ວມກັບປະທານກຳມາທິການວັດທະນະທຳ-ສັງຄົມ ປະທານຄະນະມິດຕະພາບລັດຖະສະພາ ລາວ-ສ.ເກົາຫຼີ ຊຶ່ງ ເປັນການປະກອບສ່ວນເພີ່ມພູນຄູນສ້າງສາຍພົວພັນມິດຕະພາບ, ຄວາມສາມັກຄີລະຫວ່າງສອງປະເທດລາວ- ສ.ເກົາຫຼີ ເວົ້າລວມ, ເວົ້າສະເພາະແມ່ນລະຫວ່າງ ສອງອົງການນິຕິບັນຍັດກໍຄືສອງຄະນະມິດຕະພາບລັດຖະສະພາ ລາວ - ສ.ເກົາຫຼີ ໃຫ້ກວ້າງຂວາງ ແລະ ເປັນຮູບປະທຳຍິ່ງໆຂຶ້ນ ຈາກນັ້ນ ທ່ານ ນາງ ປາກຊູນຈາ ຕາງໜ້າໃຫ້ກັບຄະນະກ່າວສະແດງຄວາມຂອບໃຈຕໍ່ທ່ານປະທານສະພາແຫ່ງຊາດທີ່ໃຫ້ ການຕ້ອນຮັບຢ່າງອົບອຸ່ນ ພ້ອມທັງແຈ້ງໃຫ້ຊາບວ່າການມາ ຢ້ຽມຢາມລາວຂອງຄະນະຜູ້ແທນ ຄັ້ງນີ້ ເພື່ອພົບປະແລກປ່ຽນບົດຮຽນ, ປຶກສາຫາລືດ້ານການພົວພັນຮ່ວມມືກັນໃນຕໍ່ໜ້າລະຫວ່າງສອງຄະນະມິດຕະພາບ ລັດຖະສະພາ ຊຶ່ງເປັນກົນໄກໜຶ່ງທີ່ສຳຄັນຂອງການພົວພັນ ປະສານງານລະຫວ່າງສະພາແຫ່ງຊາດລາວ ແລະ ລັດຖະສະພາ ສ.ເກົາຫຼີ ແລະ ວຽກງານ ອື່ນໆ.